鑑湖晚歸
作者：張伯玉
朝代：宋

paragraphs: 會稽太守無事時，緩带長作漁樵嬉。
大航平榻引賓從，談笑晚從湖上歸。
湖邊居人望簇簇，湖岸花木情依依。
環峰晻靄天四垂，淥水蕩漾雙紅旗。
城頭疊角已平西，船上樽酒含餘輝。
冷風徐引江鵠飛，白雲迴首清猿啼。
漁謳菱棹煙火微，使人却厭千騎隨。
歸來樓閣上燈後，時覺天風清滿衣。